**P R O C E D U R A**

**privind aprobarea unei scheme de ajutor de minimis denumită “Ajutor de minimis pentru diminuarea arieratelor bugetare în municipiul Dej”, în vederea scutirii de la plata majorărilor de întârziere aferente impozitelor și taxelor locale datorate bugetului local de către persoanele juridice care au calitatea de contribuabili ai municipiului Dej**

**Art. 1 Dispoziții generale**

**(1)** Prezenta procedură instituie o schemă de ajutor de minimis denumită ***“Ajutor de minimis pentru diminuarea arieratelor bugetare în municipiul Dej”, în vederea scutirii de la plată a majorărilor de întârziere aferente impozitelor și taxelor locale datorate bugetului local de către persoanele juridice care au calitatea de contribuabili aflati pe raza administrativ-teritoriala a municipiului Dej***.

**(2)** Acordarea ajutorului de minimis în cadrul prezentei scheme se va face numai cu respectarea criteriilor privind ajutorul de minimis stipulate in Regulamentul Comisiei Europene nr. 1407 din 18.12 2013 privind aplicarea articolelor 107 şi 108 din Tratatul privind funcţionarea Uniunii Europene ajutoarelor de minimis, publicat în Jurnalul Oficial al Uniunii Europene nr. L 352/1 din 24.12.2013 (denumit, în continuare, *Regulamentul de minimis*) si a REGULAMENTUL (UE) 2020/972 AL COMISIEI din 2 iulie 2020 de modificare a Regulamentului (UE) nr. 1407/2013 în ceea ce privește prelungirea aplicării sale și de modificare a Regulamentului (UE) nr. 651/2014 în ceea ce privește prelungirea aplicării sale și ajustările relevante;

**(3)** Prezenta schemă de ajutor de minimis nu intră sub incidența obligației de notificare către Comisia Europeană, în conformitate cu prevederile Regulamentului de minimis.

**(4)** Prezenta schema se aplică pe raza administrativ-teritorială a municipiului Dej si va fii adoptata prin hotararea Consiliului Local al municipiului Dej.

**Art. 2 Obiectivul și scopul schemei**

**(1)** Obiectivul prezentei scheme constă în atragerea de venituri la bugetul local prin acordarea de scutiri de la plata majorărilor de întârziere generate de neachitarea la termen a obligatiilor bugetare principale constând din impozitele si taxele locale, chirii, redevențe și alte obligații la bugetul local, datorate bugetului local de către contribuabilii persoane juridice de pe raza administrativ-teritorială a municipiului Dej .

**Art. 3 Baza legală**

Prezenta scheme este elaborata in conformitate cu prevederile:

**(1)** Articolul 185 alin. (1) lit. b) din Legea 207/2015 privind Codul de Procedură Fiscală, cu modificările și completările ulterioare;

**(2)** Regulamentul Comisiei Europene nr. 1407/2013 privind aplicarea articolelor 107 şi 108 din Tratatul privind funcţionarea Uniunii Europene ajutoarelor de minimis, publicat în Jurnalul Oficial al Uniunii Europene nr. L 352/1 din 24.12.2013 si a REGULAMENTUL (UE) 2020/972 AL COMISIEI din 2 iulie 2020 de modificare a Regulamentului (UE) nr. 1407/2013 în ceea ce privește prelungirea aplicării sale și de modificare a Regulamentului (UE) nr. 651/2014 în ceea ce privește prelungirea aplicării sale și ajustările relevante;

**(3)** O.U.G. nr. 77/2014 – privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată prin Legea nr. 20/2015;

**(4)** OUG nr. 57/2019 privind Codul Administrativ, cu modificările şi completările ulterioare;

**(5)** Legea nr. 273/2006 privind finanțele publice locale, cu modificările și completările ulterioare;

**(6)** Legea nr. 31/1990 privind societăţile comerciale republicată;

**(7)** O.U.G nr. 44/2008 privind desfășurarea activităților economice de către persoanele fizice autorizate, întreprinderile individuale și întreprinderile familiale, cu modificările și completările ulterioare;

**(8)** Legea nr. 346/2004 privind stimularea înfiinţării şi dezvoltării întreprinderilor mici şi mijlocii, cu modificărileşi completările ulterioare;

**(9)** Legea nr. 1/2005 republicata, privind organizarea şi funcţionarea cooperaţiei.

**Art. 4 Autoritatea publică competentă să implementeze schema**

**(1)** Autoritatea publică competentă să implementeze prezenta schemă de ajutor de minimis este municipiul Dej prin Consiliul Local al municipiului Dej

**(2)** Furnizorul de ajutor de minimis – Consiliul Local al municipiului Dej

**(3)** Prezenta schemă este adoptată potrivit prevederilor art. 3 alin. (3) și (4) din OUG nr. 77/2014 – privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată prin Legea nr. 20/2015.

**Art. 5 Domeniul de aplicare**

**(1)** Prezenta schemă se adreseaza contribuabililor, persoane juridice, care la data intrării în vigoare a prezentei scheme și pe perioada derulării ei, respectiv până la data de 30 noiembrie 2021, au înregistrate în evidențele fiscale și datorează majorări de întârziere bugetului local al municipiului Dej. Majorările de întârziere pentru care se acordă ajutorul de minimis sunt majorările aferente impozitelor și taxelor locale, aflate în sold la data depunerii cererii.

**(2)** Sunt exceptate de la aplicarea prevederilor prezentei scheme:

(a) întreprinderile care își desfășoară activitatea în sectoarele pescuitului și acvaculturii, astfel cum sunt reglementate de Regulamentul Comisiei (CE) nr. 104/2000 publicat în Jurnalul Oficial al UE L 17/21.01.2000;

(b) ajutoarele acordate întreprinderilor care își desfășoară activitatea în domeniul producției primare de produse agricole;

(c) ajutoarele acordate întreprinderilor care își desfășoară activitatea în sectorul prelucrării și comercializării produselor agricole, în următoarele cazuri:

(i) atunci când valoarea ajutoarelor este stabilită pe baza prețului sau a cantității unor astfel de produse achiziționate de la producători primari sau introduse pe piață de întreprinderile respective;

(ii) atunci când ajutoarele sunt condiționate de transferarea lor parțială sau integrală către producătorii primari;

(d) ajutoarele destinate activităților legate de export către țări terțe sau către alte state membre, respectiv ajutoarelor direct legate de cantitățile exportate, ajutoarelor destinate înființării și funcționării unei rețele de distribuție sau destinate altor cheltuieli curente legate de activitatea de export;

(e) ajutoarelor condiționate de utilizarea preferențială a produselor naționale față de produsele importate;

(f) ajutoarele acordate pentru achiziţionarea vehiculelor de transport rutier de marfa acordat întreprinderilor care au ca obiect de activitate prestarea de servicii de transport rutier de marfă în contul terţilor sau contra cost.

**(3)** In cazul în care o întreprindere își desfășoară activitatea atât în sectoarele menționate la alineatul (2) literele (a), (b) sau (c), cât și în unul sau mai multe sectoare sau domenii de activitate incluse în domeniul de aplicare al prezentei proceduri, prezenta schemă se aplică ajutoarelor acordate pentru aceste din urmă sectoare sau activități. Pentru a beneficia de prevederile schemei, întreprinderea în cauză trebuie să asigure, prin mijloace corespunzătoare, separarea activităților sau o distincție între costuri, că activitățile desfășurate în sectoarele excluse din domeniul de aplicare al prezentei proceduri nu beneficiază de ajutoare de minimis acordate în conformitate cu prezenta schemă.

**Art. 6 Definiții**

În sensul prezentei proceduri următorii termeni se definesc astfel:

(a) **ajutor de minimis** reprezintă ajutoarele acordate unei entităţi, întreprinderi unice, care nu depăşesc valoarea de 200.000 Euro într-o perioadă de 3 ani fiscali consecutivi, respectiv 100.000 Euro în cazul întreprinderilor ce activează în sectorul transportului rutier de mărfuri în contul terţilor sau contra cost.

(b) **produse agricole** –- produsele enumerate în Anexa I la Tratat, cu excepția produselor obținute din pescuit și acvacultură prevăzute în Regulamentul (CE) nr. 1379/2013 al Parlamentului European și al Consiliului din 11 decembrie 2013 privind organizarea comună a piețelor în sectorul produselor pescărești și de acvacultură, de modificare a Regulamentelor (CE) nr. 1184/2006 și (CE) nr. 1224/2009 ale Consiliului și de abrogare a Regulamentului (CE) nr. 104/2000 al Consiliului, publicat în Jurnalul Oficial al Uniunii Europene L 354/28.12.2013;

(c) **prelucrarea produselor agricole** - orice operațiune efectuată asupra unui produs agricol care are drept rezultat un produs care este tot un produs agricol, cu excepția activităților desfășurate în exploatațiile agricole, necesare în vederea pregătirii unui produs de origine animală sau vegetală pentru prima vânzare;

(d) **comercializarea produselor agricole** - deținerea sau expunerea unui produs agricol în vederea vânzării, a punerii în vânzare, a livrării sau a oricărei alte forme de introducere pe piață, cu excepția primei vânzări de către un producător primar către revânzători sau prelucrători și a oricărei alte activități de pregătire a produsului pentru această primă vânzare; o vânzare efectuată de către un producător primar către consumatori finali este considerată comercializare în cazul în care se desfășoară în localuri distincte, rezervate acestei activități;

(e) **furnizor** – în cadrul prezentei scheme, este Consiliul Local al municipiului Dej

(f) **întreprindere** – orice entitate care desfășoară o activitate economică, indiferent de statutul juridic, de modul de finanțare sau de existența unui scop lucrativ al acesteia;

(h) **întreprindere unică** - toate întreprinderile între care există cel puţin una dintre relaţiile următoare:

- o întreprindere deţine majoritatea drepturilor de vot ale acţionarilor sau ale asociaţilor unei alte întreprinderi;

- o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;

- o întreprindere are dreptul de a exercita o influenţă dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia;

- o întreprindere care este acţionar sau asociat al unei alte întreprinderi şi care controlează singură, în baza unui acord cu alţi acţionari sau asociaţi ai acelei întreprinderi, majoritatea drepturilor de vot ale acţionarilor sau ale asociaţilor întreprinderii respective.

Întreprinderile care întreţin, cu una sau mai multe întreprinderi, relaţiile la care se face referire mai sus, sunt considerate întreprinderi unice.

(f) **rata de actualizare** – este rata de referință stabilită de către Comisia Europeană pentru România în baza unor criterii obiective și publicată în Jurnalul Oficial al Uniunii Europene și pe Internet;

(g) **alocare specifică individuală** – valoarea totală a ajutorului de minimis – maxim 200.000 euro pentru 3 ani fiscali consecutivi pentru o întreprindere unică (2 ani fiscali precedenți și anul fiscal în curs), respectiv 100.000 euro pentru orice întreprindere care activează în transportul rutier de mărfuri în contul terților sau contra cost;

(h) **Intensitatea ajutorului** - valoarea actualizată a ajutorului exprimată ca procentaj din valoarea actualizată a costurilor eligibile;

(i) **Facilităţi fiscale** – în sensul prezentei proceduri, reprezintă scutirea de la plata majorărilor de întârziere aferente taxelor și impozitelor locale, acordată contribuabililor în baza prezentei scheme;

(j) **An fiscal de referinţă** - anul pentru care se datorează un impozit sau o taxă, potrivit titlului IX din Codul fiscal;

(k) **persoană juridică** – orice entitate care a fost înființată în conformitate cu legislația României.

**Art. 7 Condiții de eligibilitate a schemei**

**(1)** Măsurile de sprijin financiar ce vor fi acordate prin prezenta schemă, sunt cele prevăzute de Codul de procedură fiscală, în cuprinsul art. 185 alin.(1) lit. b) , respectiv scutiri de majorări de intarziere aferente impozitelor şi taxelor locale.

**(2)** Pot beneficia de măsurile de ajutor de minimis prevăzute în prezenta schemă întreprinderile care îndeplinesc următoarele condiții:

a) sunt legal constituite în România și își desfășoară activitatea în România;

b) sunt persoane juridice cu sediul în România, înregistrate la Registrul Comerţului ca societăţi comerciale conform Legii nr. 31/1990 privind societăţile comerciale, republicată, cu modificările şi completările ulterioare, sau ca societăţi cooperatiste în baza Legii nr. 1/2005 privind organizarea şi funcţionarea cooperaţiei, respectiv in registrul asociatiilor si fundatiilor, conform OG nr.26/2000, sau in registrul asociatiilor religioase potrivit Legii nr.489/2006, care desfăşoară activităţi economice pe teritoriul României și a O.U.G 44/2008 privind desfășurarea activităților economice de către persoanele fizice autorizate, întreprinderile individuale și întreprinderile familiale, cu modificările și completările ulterioare, şi au calitatea de contribuabili ai bugetului local al municipiului Dej;

c) nu se află în stare de insolvenţă, lichidare, dizolvare, reorganizare, faliment, afacerea să nu fie condusă de un administrator sau lichidator judiciar, să nu aibă restricţii asupra activităţilor sale comerciale iar acestea să nu fie puse la dispoziţia creditorilor, adica întreprinderea să nu se afle în dificultate conform Liniilor directoare comunitare privind ajutorul de stat pentru Salvarea și restructurarea întreprinderilor în dificultate, publicate în Jurnalul Oficial al Uniunii Europene nr. C 244 din 1 octombrie 2004;

d) nu au făcut obiectul unei decizii a Comisiei Europene, a unui furnizor de ajutor de stat/de minimis sau a unei hotărâri judecătorești definitive a instanței, de recuperare a unui ajutor de stat sau, în cazul în care a făcut obiectul unei astfel de decizii, aceasta a fost deja executată şi creanţa integral recuperată;

e) nu a fost constatată o faptă ce constituie infracţiune de evaziune fiscală, pentru care s-a pronunţat o hotărâre judecătorească definitivă;

f) reprezentantul legal al întreprinderii nu a fost supus unei condamnări în ultimii 3 ani, de către nici o instanță de judecată, din motive profesionale sau etic profesionale;

**(3)** Dacă persoana juridică are mai multe tipuri de obligaţii la bugetul local şi face plata integrala numai pentru un anumit tip de obligaţie, prezenta procedură de scutire la plată se va aplica în mod corespunzător numai pentru majorările de întârziere aferente respectivului venit bugetar, cu respectarea condiţiilor prevăzute mai sus.

**(4)** Valoarea totală a ajutoarelor de minimis acordate întreprinderii unice, pe o perioadă de 3 ani consecutivi (-2 ani fiscali precedenţi şi anul fiscal în curs-), cumulată cu valoarea alocării financiare solicitate în conformitate cu prevederile prezentei scheme, nu depăşeşte echivalentul în lei a 200.000 Euro (100.000 Euro în cazul întreprinderilor care activează în sectorul transporturilor de mărfuri în contul terților sau contra cost). Aceste plafoane se aplică indiferent de forma ajutorului de minimis sau de obiectivul urmărit şi indiferent dacă ajutorul este finanţat din surse naţionale, bugetul de stat sau bugetul administrației publice locale sau comunitare.

**Art. 8 Categorii de facilități fiscale și criterii de acordare**

**(1)** Măsurile de sprijin financiar ce vor fi acordate prin prezenta schemă, sunt cele prevăzute de Legea 207/2015 privind Codul de Procedură Fiscală, în curprinsul art. 185 alin. (1) lit. b), respectiv scutiri de majorări de întârziere.

**(2)** Pot beneficia de măsurile de ajutor de minimis prevăzute în prezenta schemă, societățile comerciale/cooperatiste, asociațiile, persoanele fizice autorizate, întreprinderile individuale și întreprinderile familiale care îndeplinesc următoarele condiții:

a) achită de la data adoptării hotărârii, până la data de 30.11.2021, obligațiile fiscale principale constând în impozite și taxe locale, chirii, redevențe și alte obligații datorate bugetului local al municipiului Dej;

b) se încadrează în condițiile de eligibilitate de la art. 7 din prezenta schemă.

**(3)** Dacă întreprinderea are mai multe obligații la bugetul local al municipiului Dej, reprezentând impozite și taxe locale, chirii sau redevențe și face plata integrală, în condițiile alin. (2) lit. a) din prezenta schemă de ajutor de minimis, numai pentru un anumit impozit, taxă, chirie sau redevență, scutirile la plată se vor aplica corespunzător, numai pentru majorările de întârziere aferente respectivului impozit, taxă chirie sau redevență.

**(4)** Valoarea ajutorului de minimis se actualizează la valoarea de la momentul acordării pe baza ratei de referință publicată de Comisia Europeană în jurnalul Oficial al Uniunii Europene. Echivalentul în euro al valorii facilității acordate / fiecare an, va fi stabilit la cursul de schimb al Băncii Naționale a României valabil la data adoptării hotărârii prin care se aprobă facilitatea fiscală de către Furnizorul Schemei.

**(5)** Administratorul schemei va acorda un ajutor de minimis după ce verifică, în declarația pe propria răspundere a întreprinderii și în Registrul ajutoarelor de stat din România (RegAS), faptul că valoarea totală a ajutoarelor de minimis acordate întreprinderii unice pe o perioadă de 3 ani fiscali consecutivi (2 ani fiscali precedenţi şi anul fiscal în curs), incluzând valoarea ajutorului solicitat prin prezenta schemă, nu depăşeşte echivalentul în lei a 200.000 euro (100.000 euro în cazul întreprinderilor care activează în sectorul transporturilor de mărfuri în contul terților sau contra cost) echivalent în lei.

**(6)** În cazul în care valoarea totală a ajutoarelor de minimis acordate unei întreprinderi unice pe o perioadă perioadă de 3 ani fiscali consecutivi ( 2 ani fiscali precedenţi şi anul fiscal în curs), depăşeşte echivalentul în lei a 200.000 euro (100.000 euro în cazul întreprinderilor care activează în sectorul transporturilor de mărfuri în contul terților sau contra cost) echivalent în lei, solicitantul nu poate beneficia de prevederile schemei, nici chiar pentru a cea fracțiune din ajutor care nu depășește acest plafon.

**(7)** În cazul fuziunilor sau achizițiilor, atunci când se stabilește dacă un nou ajutor de minimis acordat unei întreprinderi noi sau întreprinderi care face achiziția depășește plafonul relevant, se iau în considerare toate ajutoarele de minimis anterioare acordate tuturor întreprinderilor care fuzionează. Ajutoarele de minimis acordate legal înainte de fuziune sau achiziție rămân legal acordate.

**(8)** În cazul în care o întreprindere se împarte în două sau mai multe întreprinderi separate, ajutoarele de minimis acordate înainte de separare se alocă întreprinderii care a beneficiat de acestea, și anume, în principiu, întreprinderii care preia activitățile pentru care au fost utilizate ajutoarele de minimis. În cazul în care o astfel de alocare nu este posibilă, ajutoarele de minimis se alocă proporțional pe baza valorii contabile a capitalului social al noilor întreprinderi la data la care separarea produce efecte.

**(9)** Ajutoarele de minimis acordate în conformitate cu prezenta schemă pot fi cumulate cu ajutoarele de minimis acordate în conformitate cu Regulamentul (UE) nr. 360/2012 al Comisiei în limita plafonului stabilit în regulamentul respectiv. Acestea pot fi cumulate cu ajutoare de minimis acordate în conformitate cu alte regulamente de minimis în limita plafonului de 200.000 euro (100.000 euro în cazul întreprinderilor care activează în sectorul transporturilor de mărfuri în contul terților sau contra cost) echivalent în lei.

**(10)** Ajutoarele *de minimis* acordate în cadrul prezentei scheme nu se vor cumula cu alte ajutoare de stat în sensul art. 107 (1) din Tratatul privind funcționarea Uniunii Europene, acordate pentru aceleaşi costuri eligibile (legate de același proiect de investiții) sau cu ajutoarele de stat acordate pentru aceeași măsură de finanțare prin capital de risc, dacă un astfel de cumul ar depăși intensitatea sau valoarea maximă a ajutorului stabilită pentru condițiile specifice ale fiecărui caz de un regulament de exceptare pe categorii sau printr-o decizie adoptată de Comisia Europeană. Ajutoarele *de minimis* care nu se acordă sau nu sunt legate de costuri eligibile specifice pot fi cumulate cu alte ajutoare de stat acordate în temeiul unui regulament de exceptare pe categorii sau al unei decizii adoptate de Comisie.

**Art. 9 Modalități de implementare a schemei**

**(1) Pentru a beneficia de scutirea prevazută la art. 8, contribuabilii persoane juridice vor depune o cerere, la Registratura municipiului Dej, până la data de 30.11.2021**

**(2) Cererea va fi însoțită de :**

**a) codul unic de înregistrare fiscală (copie);**

**b) actul de constituire;**

**c) statutul societății;**

**d) situațiile financiare pentru perioada de referință (anul curent și ultimii doi ani fiscali anteriori);**

**e) documente justificative care să ateste achitarea obligațiilor de plată principale;**

**f) o declarație pe propria raspundere, dată de reprezentantul legal al întreprinderii unice beneficiare, în formă scrisă și autentificată la notar, prin care beneficiarul certifică faptul că societatea comercială/cooperatista nu se află în stare de insolvență, lichidare, sau dizolvare, afacerea să nu fie condusă de un administrator sau lichidator judiciar, să nu aibă restricții asupra activităților sale comerciale, iar acestea să nu fie puse la dispoziția creditorilor;**

**g) o declaratie pe propria răspundere, dată de reprezentantul legal al întreprinderii unice beneficiare, în formă scrisă și autentificată la notar, prin care beneficiarul certifică faptul că societatea nu a făcut obiectul unei decizii a Comisiei Europene/furnizor de ajutor/instanță de judecată de recuperare a unui ajutor de stat sau, în cazul în care a făcut obiectul unei astfel de decizii, aceasta a fost deja executată și creanța a fost integral recuperata;**

**h) o declaratie pe propria răspundere, dată de reprezentantul legal al întreprinderii unice beneficiare, în formă scrisă și autentificată la notar, în care să se indice expres faptul că societatea nu desfășoară activități exceptate de prezenta schemă, nici ca sector de activitate principal și nici ca sector de activitate secundar;**

**i) o declaratie pe propria răspundere, dată de reprezentantul legal al întreprinderii unice beneficiare, în formă scrisă și autentificată la notar, privind orice alt ajutor de minimis primit pe perioada de referință (anul curent și ultimii doi ani fiscali anteriori).**

***Notă: Declarațiile notariale pe propria răspundere pot fi prezentate separat sau pot fi cuprinse într-un singur înscris.***

**(3)** Cererea privind scutirea de la plata majorărilor de întârziere aferente impozitelor și taxelor locale va fi analizată de către comisia de specialitate creată în acest sens în cadrul Serviciului Impozite și Taxe Locale. În urma analizei efectuate se va întocmi un referat, care va fi verificat de șeful de serviciu, avizat juridic și supus spre aprobare Primarului municipiului Dej, în termen de 5 zile de la data înregistrării cererii, fără a fi necesară aprobarea fiecărei cereri prin hotărâre a consiliului local.

**(4)** Serviciul Impozite și Taxe Locale al municipiului Dej prin comisia de specialitate creată verifică atât veridicitatea declarațiilor depuse de beneficiar cât și respectarea oricărei alte prevederi a prezentei scheme. Deasemenea, va duce la îndeplinire hotărârea Consiliului Local adoptată în aplicarea prezentei scheme. În cazul în care va constata depășirea plafonului prevăzut în prezenta schemă va propune Consiliului Local recuperarea totală sau parțială, după caz, a ajutorului de minimis acordat.

**(5)** În cazul în care întreprinderea nu este eligibilă să primească o alocare specifică în cadrul prezentei scheme de ajutor de minimis, administratorul schemei de ajutor de minimis îi comunică în scris acest lucru.

**(6)** În situația în care se constată că ajutorul de minimis acordat întreprinderii unice a atins limita plafonului de 200.000 euro pe o perioadă de 3 ani consecutivi (100.000 euro în cazul întreprinderilor care activează în sectorul transporturilor de mărfuri în contul terților sau contra cost) echivalent în lei, începând cu luna următoare, facilitățile acordate încetează de drept, fără vreo altă formalitate. Administratorul Schemei va înștiința în scris beneficiarii ajutorului de minimis despre încetarea facilității fiscale.

**(7)** În cazul în care cererea pentru acordarea de scutiri sau reduceri de majorări de întârziere este incompletă, nu conţine informaţii corecte, nu este însoţită de toată documentaţia necesară sau în informaţiile furnizate, Biroul Impozite şi Taxe Locale va transmite o înştiinţare prin care solicită completarea cererii sau documentaţiei. În acest caz, termenul de evaluare prevăzut mai sus, începe de la data la care cererea este considerată completă. Întreprinderea solicitantă va transmite completarea documentaţiei în termen de maxim 5 zile lucrătoare de la primirea înştiinţării.

**(8)** În cazul în care în declaraţia pe proprie răspundere se face referire doar la obiectul de activitate principal, se va solicita depunerea unei declaraţii complete, în care să se indice expres faptul că societatea nu desfăşoară activităţi exceptate şi se va verifica în contabilitatea beneficiarului dacă societatea obţine venituri din aceste activităţi. În cazul în care, în urma verificărilor, va rezulta că societatea efectuează activităţi din cele exceptate, înscrise ca obiect secundar de activitate în statut, aceasta nu va benefica de ajutorul de minimis.

**(9)** Operarea efectivă a înlesnirii la plată acordată se va efectua în baza referatului aprobat de către primar şi a deciziei privind acordarea ajutorului de minimis. Majorările de întârziere aferente impozitelor şi taxelor şi altor obligaţii datorate bugetului local al municipiului Dej vor fi scăzute din evidenţele fiscale, despre acest lucru fiind înştiinţat solicitantul ce a depus cererea.

**(10)**  Biroul Impozite şi Taxe Locale va proceda la înregistrarea deciziilor de acordare a ajutorului de minimis individual intr-un registru special în vederea monitorizării modului de implementare a schemei şi de realizare a raportărilor ulterioare.

**(11)** Consiliul Local almunicipiului Dej , în calitate de furnizor de ajutor de minimis, prin Serviciul Impozite şi Taxe din cadrul aparatului de specialitate al Primarului, are obligaţia de a face publică pe site-ul primăriei utilizarea integrală a bugetului alocat pentru această schemă şi respectiv data de la care nu se mai înregistrează cereri pentru acordarea de înlesniri la plată.

**Art. 10 Durata schemei de ajutor de minimis**

Perioada de valabilitate a schemei de minimis este de la data intrării în vigoare a acesteia și până la data de 30.11.2021.

**Art. 11 Beneficiarii și bugetul schemei**

**(1)** Numărul de beneficiari maxim estimat este de aproximativ 250 persoane juridice.

**(2)** Valoarea totală estimată a ajutorului de minimis care va fi acordat in cadrul prezentei scheme, pe toată durata de aplicare a acesteia este de aproximativ 800.000 lei.

**Art. 12 Transparenta si monitorizarea prezentei scheme**

1. Schema de ajutor de minimis va fi publicată integral pe site-ul primariei municipiului Dej www.primariadej.ro.
2. Consiliul local al municipiului Dej, în calitate de furnizor are obligația de a face publică utilizarea integrală a bugetului alocat pentru această schemă.

**Art.13 Reguli privind raportarea și monitorizarea ajutorului de minimis**

**(1)** Furnizorul prezentei scheme de minimis va informa public agenții economici beneficiari cu privire la cuantumul ajutorului acordat în baza prezentei scheme si caracterul de minimis al acestuia, făcând referire expresă la Regulamentul (UE) nr. 1407/2013 si Regulamentul (UE) nr 2020/02.07.2020, prin menționarea acestora și a numărului de publicare în Jurnalul Oficial al Uniunii Europene.

**(2)** Raportarea și monitorizarea ajutoarelor de minimis acordate în baza prezentei scheme se fac în conformitate cu legislația comunitară și cu prevederile Regulamentului privind procedurile de monitorizare a ajutoarelor de stat, pus in aplicare prin Ordinul Președintelui Consiliului Concurenței nr. 175, publicat in Monitorul Oficial al Romaniei , partea I, nr. 436 din data de 28.06.2007.

**(3)** Furnizorul de ajutor de minimis și beneficiarul păstrează evidența detaliată a ajutoarelor acordate/primite în baza prezentei scheme pe o durată de 10 ani de la data la care ultima alocare specifică a fost acordată în baza schemei. Această evidență trebuie să conțină toate informațiile necesare pentru a demonstra respectarea condițiilor impuse de legislația comunitară în domeniul ajutorului de stat.

**(4)** Furnizorul are obligaţia ca în conformitate cu prevederile art. 29 din Regulamentul privind Registrul ajutoarelor de stat, pus în aplicare prin Ordinul preşedintelui Consiliului Concurenţei nr. 437/2016, furnizorul/administratorul măsurii de ajutor de stat/de minimis are obligația încărcării în Registrul general al ajutoarelor de stat acordate în România (RegAS) a prezentei scheme, în termen de 5 zile lucrătoare de la data intrării în vigoare a acesteia. Contractele, actele de acordare, plățile, obligațiile de recuperare a ajutoarelor și rambursarea efectivă a respectivelor obligații, aferente acestei măsuri, se vor încărca în RegAS în termen de 7 zile lucrătoare de la data semnării contractului/actului sau a publicării acestora în Monitorul Oficial al României, respectiv de la data instituirii plăților, a obligațiilor de recuperare a ajutoarelor sau a rambursării efective a respectivelor obligații.

**(5)** Furnizorul are obligația de a supraveghea permanent ajutoarele de minimis acordate, aflate in derulare și de a dispune măsurile care se impun în cazul încălcarii condițiilor impunse prin prezenta schemă sau prin legislația națională sau europeană aplicabilă la momentul respectiv.

**(6)** Furnizorul are obligatia de a transmite Consiliului Concurenței, în formatul și în termenul prevăzut de Regulamentul privind procedurile de monitorizare a ajutoarelor de stat, toate datele și informațiile necesare pentru monitorizarea ajutoarelor de minimis la nivel național.

**(7)** În cazul in care există îndoieli serioase cu privire la datele transmise de către furnizor, Consiliul Concurenței poate să solicite date și informații suplimentare și, după caz, să facă verificări la fața locului.

**(8)** În cazul în care furnizorul nu are date definitive privind valoarea ajutorului de minimis, acesta va transmite valori estimative.

**(9)** Erorile constatate de furnizor și corecțiile legale, anulări, recalculări, recuperări, rambursări, se raportează până la 31 martie a anului următor anului de raportare.

**(10)** Pe baza unei cereri scrise, furnizorul va transmite Comisiei Europene, prin intermediul Consiliului Concurenței, în 20 zile lucrătoare sau în termenul fixat în cerere, toate informațiile pe care Comisia Europeană le consideră necesare pentru evaluarea respectării condițiilor acestei scheme de ajutor de minimis.

**(11)** Furnizorul va transmite spre informare Consiliului Concurenței prezenta schemă în termen de 15 zile de la data adoptării acesteia, conform art. 17 din OUG nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, modificată și aprobată prin Legea 20/2015.

**(12)** Furnizorul va informa Consiliului Concurenței cu privire la orice modificare adusă măsurilor de sprijin, în termen de 5 zile de la momentul la care acest eveniment a avut loc.

**Art. 14 Confidențialitatea datelor și informațiilor**

Funcționarii publici din cadrul Biroului Impozite și Taxe Locale - Primăria municipiului Dej, compartimentele de specialitate din aparatul propriu al primarului au obligația de a păstra confidențialitatea privind documentele justificative depuse de către agenții economici solicitanți în cadrul schemei.

**Data**

**09.06.2021**

**INIŢIATOR Avizat,**

**PRIMAR Secretar**

ing. Morar Costan jr. Pop Cristina-Sabina